О 48. ИЗДАЊУ ЗЛАТНОГ ПЕРА БЕОГРАДА – 13. МЕЂУНАРОДНОГ БИЈЕНАЛА ИЛУСТРАЦИЈЕ И О ИДЕНТИТЕТУ МАНИФЕСТАЦИЈЕ

Врата магичног света уметности илустрације још једном се, током месеца новембра и децембра, отварају житељима и гостима престонице, стручној и најширој јавности, публици свих генерација. Удружење ликовних уметника примењених уметности и дизајнера Србије (УЛУПУДС) и Савет Златног пера Београда представљају изложбену поставку новог 48. издања традиционалне манифестације међународног карактера и реномеа – 13. Међународног бијенала илустрације. 

Златно перо Београда једна је од најстаријих и најзначајнијих међународних изложби у Србији. Основана још 1959. године, у освиту последње деценије 20. века, потврђује већ стечен профил међународне смотре, званично поставши Међународно бијенале 1990. године. Континуитет и развијање важнe су појединости њене „личне карте“, део су приче о угледу и харизми. Програмски профил додатно утемељује слику о идентитету. Ширином концепта и отвореношћу за представљање свих категорија ауторског стваралаштва у области илустрације, разликује се и одваја од уобичајеног профила сличних смотри код нас и у свету. Најзад, околност да манифестација у свом називу носи назив града у којем се редовно остварује – добар је повод и подстицај за важну и увек актуелну тему о Београду као културном средишту и његовом космополитском духу.

Све наведене вредности озбиљан су захтев постављен пред оснивача и организатора Бијенала, а представљају и нарочит изазов. У неповољним околностима за подухвате у сфери културе и уметности, стваралачким и „покретачким“ изазовима, нажалост, озбиљно конкурише и део нежељених, непожељних изазова, искушења. Поред искушења, креативни тим УЛУПУДС-а и нови Савет Златног пера приступили су припреми овогодишњег издања Бијенала с великим ентузијазмом, добром вољом и жељом да га благо освеже, уз задржавање проверених вредности и прихватање свих врста и облика ауторског израза у уметности због којих Бијенале постоји и које својим постојањем афирмише. Уложен је значајан труд да се под окриље смотре пригрле нови млади, талентовани ствараоци, како из Србије и региона, тако и из остатка света, који би допринели својеврсном њеном обнављању и виталности. О сасвим јасној и надасве позитивној поруци упућеној доајенима у тој области стваралаштва сведочи, пак, новоустановљена награда Савета изложбе – Витез Златног пера Београда која се додељује за изванредан допринос уметности илустрације. Част нам је да објавимо вест о њеном првом носиоцу, дами Босиљки Кићевац Поповић.
Организатори изложбе нису, дакле, одступили од традиције својствене идентитету тог културног догађаја. И у овом издању, у сасвим новом амбијенту, у атрактивном, светлом и осунчаном простору изложбеног хола нове зграде Народне банке Србије, Међународно бијенале Златно перо место је добродошлице за ауторе који делују у свим доменима илустрације. Они, кроз своја дела различитих врста и облика, реализована у различитим материјалима – a намењена књигама, часописима, новинама, уникатним библиофилским издањима, издањима ауторског стрипа, анимацији, електронским медијима, видео игрицама и апликацијама, музичком споту и адвертајзингу – дају свој допринос свету визуелних сензација у којем живимо. Сем оригиналних радова и квалитетних принтова, поставка укључује и примерке књига, часописа, новина, CD-ова и других издања у којима су радови објављени, као и узорке употребних предмета и необичних материјала на којима су илустрације изведене. Део приче о заједничким настојањима за ревитализовање манифестације и пијетета према традицији, али и приче о харизми Златнога пера – која је, сасвим сигурно, добро и топло место у сећањима зрелијих учесника манифестације – јесте и актуелизовање дугогодишњег и препознатљивог знака Златног пера.
На обострано задовољство публике и организатора, више од 500 представљених ауторских дела, пробраних на међународном конкурсу, пристигло је са свих страна света – од Канаде и Сједињених Америчких Држава до Узбекистана и традиционалног госта Бијенала, Ирана. Уз веома важно учешће неких аутора са статусом светских звезда (Кристоф Ниман, Јуко Шимицу, Мар Хернандез), који су се одазвали позиву да прикажу новија остварења, на изложби су, по доброј традицији, радо виђени и подржани представници земаља из региона – овог пута из Словеније, Босне и Херцеговине и Хрватске – као што су једнако добродошли гости илустратори из Грчке, Аустрије Италије, Шпаније, Немачке, Пољске, Холандије, Велике Британије. Њима се, у делу пратећег програма и у једној сасвим специфичној категорији илустрације, прикључују и ствараоци из још неколико земаља, окупљени око заједничког пројекта с ауторским потписом Лепосаве Лепе Милошевић Сибиновић. У тој групи посебно су се истакли уметници из Мексика.

Пратећи програм важна је одлика Бијенала, који је ове године врло разноврстан и намењен различитим категоријама посетилаца. Разноврсност и распрострањеност дешавања, свакако, обогаћују и употпуњују слику о Београду као центру уметности и културе. Већ сутрадан по отварању манифестације, Београђани и гости Београда у прилици су да, у Галерији Графичког колектива, виде репрезентативну самосталну изложбу добитника Гран прија на претходном издању манифестације. Изложба португалског уметника Жоаоа Важ де Карваља остварена је у сарадњи са Центром за португалски језик – институтом Камоиш у Београду. Поред Центра за португалски језик, у програм Златног пера непосредно се укључује и Амерички кутак у Београду, са изложбом савремене америчке књиге за децу. Ауторска изложба Весне Павићевић, отворена у Малој галерији УЛУПУДС-а, доноси занимљиво, пажљиво смишљено, иако сведено, подсећање на важне моменте из историје дечије илустрације на домаћем тлу. У њеном фокусу је начин решавања проблематике односа текста и слике – с погледом на место издвојених момената у контексту даљих тенденција и могућношћу поређења претходних тежњи са савременим уметничким стратегијама. Прилика да покажу своју надареност и ангажовано креативно размишљање дата је, на овом Бијеналу, и најбољим студентима завршних година Факултета примењених уметности. У излозима Уличне галерије приказаће своје плакате, замишљене и уобличене као подршка постојећим кампањама борбе против рака и безбедности у саобраћају. Интензиван и изузетно занимљив дводневни програм предавања, трибина и стручних разговора, пројекција видео и филмског материјала, те нарочито осмишљених едукативних сусрета младих, будућих и још неафирмисаних уметника са успешним и истакнутим ствараоцима у различитим областима уметности илустрације, посебно и у неким од врло актуелних „граничних“ зона деловања, одвијаће се у Теоријској сали Факултета примењених уметности. То је и права прилика да се у оквиру Златног пера, као релевантног оквира, а у зони установе из које се на пут реализације у професији отискују будући иноватори и аутори смелих решења, размотре и, из прве руке, представе актуелни примери дивергирања илустрације у друге, различите медије, да се осветле и могући правци употребе нове технологије – чији је продор у област ауторског стваралаштва незаустављив. 

Занимљива страна неких нових тенденција у илустрацији и граничним областима управо је важност начина размишљања, склоп идеја и нарочита духовна основа који стоје иза решења. С обзиром да илустрација и визуелна креативност у свему представљају важно полазиште, пред уметнике илустраторе постављају се и нови захтеви, а самим тим њихово умеће и таленат најзад се све више цене. Глобализована природа данашњег тржишта и повезаност у свим сферама живота, захваљујући све динамичнијем развоју технологије и посебно технологије визуелних комуникација – која је време, у којем живимо, увела у епоху визуелних сензација и спектакла – плодно су тле за својеврсну „ренесансу“ уметности илустрације. Појава о којој је реч и коју бисмо пре описали као „бум“, повезана с уласком дигиталне илустрације на велика врата историје визуелних уметности, последњих је година све уочљивија. У свету сасвим јасно, а све више и код нас. Поред чињенице да домаћи уметници истражују и прихватају могућности нове технологије, и доприносе афирмацији нових видова примене уметности илустрације, више су ангажовани и признати ван граница Србије него у сопственој средини. Ако се има у виду такав контекст, свака материјална и морална подршка Златном перу Београда, његовом оснивачу и организатору, доприноси мисији која од почетка има јасан смисао и за чије неговање данас има сасвим довољно разлога и оправдања. Она би била охрабрење за брже кораке на путу промена које се од Златног пера већ очекују.

Kустос 48. Златног пера Београда

